Hytten Amt

Hytten Amt var et amt i Hertugdømmet Slesvig (Sønderjylland) før 1864.

Hytten Amt bestod af to herreder
 Hytten Herred (Hüttener Harde)
 Hohn Herred (Hohner Harde)

Grænser 
Hütten Amt grændsede i 1777 mod nord til Slien; mod øst til Svans (mod nord) og Danischwald (mod syd), mod syd til Ejderen og Hohn Herred, og mod vest til Krop Herred og Arns Herred.

Historie 
Hytten findes ikke omtalt i Kong Valdemars Jordebog fra 1219 og må have indgået i det område, der her benævnes Fræzlæt (Fræslet). Det nævnes her, at kongen ejede mellem Slien og Ejderen 420 "houe". Der var med andre ord tale om kongelev, og det må formodes, at de 420 ejendomme repræsenterede holstenske kolonister, da dette er det eneste sted, at det tyske ord "houe" anvendes.

Hytten Kirke blev første gang omtalt i dokumenterne i 1319, da bispetienden blev tillagt det slesvigske domkapitel.

Det vides, at Hytten i 1300-tallet var et gods, formodentlig vokset ud af landsbyen, ejet af Markvard Sehested, i hvert fald i 1363 men de nærmere omstændigheder omkring udviklingen er ukendte. Udviklingen må ses i lyset af, at Mechtilde, der var gift med Valdemar Sejr’s søn Abel (han var hertug i Sønderjylland) som enke sammen med sine sønner Erik og Abel Abelsen den 12. maj 1260 pantsatte landet mellem Ejderen og Slien (Stapelholm, Fræslet, Svansen og krongodset Jernved) til sine brødre, Johan og Gerhard.

Senere, uder hertugdømmernes deling i 1544, kom Hytten under hertug Adolf af Slesvig-Holsten-Gottorp.

Eget amt 
Hytten Amt blev i 1741 udskilt fra Gottorp Amt. Amtet var opkaldt efter landsbyen Hytten. Købstaden Egernførde stod indtil 1850 uden for amtets myndighed. Også godsdistriktet i Jernved (Danskerskoven) lå før 1853 uden for amtets myndighedsområde. Naturområdet Hytten Bjerge ligger i det tidligere amt.

Hytten Amt bestod i 1777 af tre sogne:
 Hütten Sogn,
 Bünstorf Sogn,
 Borbye sogn.

I amtet lå i 1777 flere møller, blandt andre en papirmølle ved Ascheffel.

Hytten Amt havde 7.313 indbyggere i 1803, 9.830 i 1835, 10.300 i 1840, 10.934 i 1845.

Amtmænd 

 1695-1702: Frederik Rantzau
 1774-1802: Samuel Leopold von Schmettau
 1802-1809: Lorentz Nicolai Kafen von Schmieden
 1835-1841: Christian Andreas Julius Reventlow
 1850-?: Mathias Davids
 1856-1864: Ulrich Adolph von Holstein

Amt Hüttener Berge 
Den 1. januar 2008 blev det kommunale forvaltningsfællesskab Amt Hüttener Berge dannet ved, at  Amt Hütten og Amt Wittensee (Vittensø) blev lagt sammen. Der er 16 kommuner i forvaltningsfællesskabet, herunder Askfelt, Damtorp, Store Vittensø og Lille Vittensø.

Noter

Litteratur 
 Esben Albrechtsen: "Den holstenske adels indvandring i Sønderjylland i det 13.-14. århundrede" (Historisk Tidsskrift, 13. række, Bind 1; 1974, s. 81-152)
 Esben Albrechtsen: Herredømmet over Sønderjylland 1375-1404 : studier over Hertugdømmets lensforhold og indre opbygning på dronning Margrethes tid, Den danske historiske Forening:København 1981 
 Nicolay Jonge: Kongeriget Danmarks chrorografiske Beskrivelse; Kiøbenhavn 1777 
 O. Nielsen: Liber Census Daniæ. Kong Valdemar den Andens Jordebog; G.E.C. Gads forlag, København 1873
 Statistisches Tabellenwerk herausgegeben von der Allerhöchst ernannten Commission, Zweites Heft, Kopenhagen 1846 (ST 1846)
 J.P. Trap: Statistisk-topografisk Beskrivelse af Hertugdømmet Slesvig, 2. bind (1864)

Slesvigs amter (før 1864)